Symbol rozcestia O iných významoch výrazu *Carcassonne* pozri *Carcassonne (rozlišovacia stránka)*.
Svetové dedičstvo UNESCOSvetové dedičstvo UNESCO
Súradnice: 43°12′57″S 2°21′5″V﻿ / ﻿43,21583°S 2,35139°V﻿ / 43.21583; 2.35139

**Carcassonne** je mesto na juhu Francúzska v departemente Aude, región Languedoc-Roussillon, asi 70 km severozápadne od Perpignanu. Patrí k najzachovalejším starovekým pevnostným mestám v celej Európe, preto bolo roku 1997 zaradené na zoznam kultúrnych pamiatok organizácie UNESCO.

Poloha
------

Obec má rozlohu 65,08 km². Najvyšší bod je položený 250 m n. m. a najnižší bod 81 m n. m.

Začiatky a doba rozkvetu
------------------------

V 6. storočí pred Kr. sa na malom návrší nad riečkou Aude usadili iberskí Kelti. Ich nadvláda nemala dlhé trvanie, pretože už o tri storočia neskôr sa na tomto strategickom mieste usadil iný keltský kmeň (fr. Les Volces-Tectosages) a založil tu galské oppidum. Toto oppidum bolo nazývané neskôr Rimanmi *Colonia Julia Carcaso*.

V roku 122 dobyli túto oblasť Rimania a opevnenie niekdajšieho oppida vylepšili. Sťahovanie národov ich primälo k tomu, aby v úpravách pokračovali, v 3. storočí okruh hradieb zosilnili a pristavili niekoľko veží. Podstatná časť tohto opevnenia sa zachovala do dnešnej doby a tvorí vnútorný prstenec hradieb. Okruh sa skladá z tridsiatich veží galsko-rímskeho typu s veľkými oknami, aby bol uľahčený boj oštepmi. 

Rimania ovládali región okolo Carcassonne až do polovice 5. storočia, potom padlo mesto do rúk západných Gótov. Hradné mesto zostalo v ich rukách až do roku 725 napriek tomu, že sa ho Chlodovik I. pokúšal v roku 509 neúspešne dobyť. V 8. storočí mesto obsadili Arabi, ale franský kráľ Pipin Krátky ich s pomocou západogotických kmeňov v roku 759 zahnal a Carcassonne sa stalo franským lénom. Po smrti Karola Veľkého sa začalo s delením Franskej ríše. Mesto pripadlo rodu Trencavelovcov za vlády ktorých (1082 – 1209) dosiahlo nebývalého rozkvetu. Gróf z Trencavelu nechal postaviť na najvyššom mieste pahorku uprostred hradného mesta opevnený zámok. Od zvyšku opevnenia bol oddelený suchou priekopou a chránený piatimi vežami. Prístupu bránili dve padacie mreže a okovaná brána, ktorú museli na zabránenie zrade obsluhovať aspoň dve osoby.

Križiacka výprava
-----------------

V dobách tohto nebývalého rozkvetu sa v okolí rozšírilo katarské hnutie (Albigénstvo). Carcassonnský vikomt Raymond Roger Trencavel, (1194 – 1209), na svojom panstve túto herézu trpel a dokonca i ochraňoval. Ale pápež Inocent III. rozhodol v roku 1208 o albigenskej križiackej výprave proti albigenským a mesto začalo obliehať vojsko severofrancúzskych rytierov pod vedením Simona IV. z Montfortu. Carcassonne, ktorého opevnenie bolo z veľkej časti cez 1000 rokov staré, po 15 dňoch padlo. Súčasne bolo dobyté susedné mesto Béziers, tiež patriace do vlastníctva Raymonda Rogera Trencavela. Obyvateľstvo oboch miest bolo kompletne zmasakrované (20 000 obetí) a Simon z Montfortu kraj dostal ako svoje léno.

Skaza a následná obnova
-----------------------

V nasledujúcich rokoch sa o Carcassonne často bojovalo, Trencavelovci sa ho neustále snažili získať späť. Následkom toho bolo hospodárstvo regiónu silno poškodené a obdobie kultúrneho rozkvetu skončilo. Konečne v roku 1240 pripadlo s konečnou platnosťou francúzskemu kráľovi, ktorý nechal celé okolie zrovnať so zemou. Týmto sa stalo Carcassonne základným prvkom obranného systému Francúzska na jeho južnej hranici s Aragónskom. Začlenením do oblasti kráľovského vplyvu sa mesto začalo rýchlo rozvíjať a počas nasledujúcich dvoch storočí získalo svoju súčasnú podobu. V roku 1262 vznikol na ľavom brehu rieky nové mestečko – La bastide Saint-Louis. Tu sa naplno rozvíjalo hospodárstvo a obchod, kým staré mesto slúžilo ako kráľovská pevnosť. Pomaly chátrajúci múr bol zosilnený a zaistený druhou vonkajšou hradbou a mesto získalo povesť nedobytnosti. Eduard z Woodstocku, Čierny princ mesto v roku 1355 obliehal, ale pretože si bol vedomý nezmyselnosti svojho konania, nechal aspoň zapáliť spodné mesto a odtiahol. La Bastide však bolo okamžite opravené.

Koniec pevnosti
---------------

Po pyrenejskom mieri v roku 1659 bol k francúzskej ríši pripojený Roussillon a Carcassonne ako hraničné mesto stratilo na význame. S nástupom nových bojových techník už nemalo zmysel do hradného mesta investovať, a tak sa opevnenie pomaly rozpadalo. 

V 18. storočí z neho bola už len schudobnelá štvrť, ktorej hrozilo strhnutie, zatiaľ čo takzvané spodné mesto sa ďalej rozrastalo. Až architekt Viollet-le-Duc sa spolu so spisovateľom Prosperom Mériméom postaral o rozsiahlu rekonštrukciu a zachránil mesto i pre ďalšiu generáciu obdivovateľov.

Carcassonne s mostom Le Pont VieuxCarcassonne s mostom Le Pont Vieux

Obyvateľstvo
------------

Počet obyvateľov je 47 854 obyvateľov (2009).

*Počet obyvateľov*

Osobnosti mesta
---------------

Hrad uprostred mesta
* Petrus Nolascus (\* asi 1189 – † 1256/1259), svätec a zakladateľ Rádu mercedariánskych rytierov
* Fabre d'Églantine (\* 1750 – † 1794), básnik
* Paul Sabatier (\* 1854 – † 1941), chemik, nositeľ Nobelovej ceny
* Ferdinand Alquié (\* 1906 – † 1985), filozof
* André Cayatte (\* 1909 – † 1989), filmový režisér
* Albert Fert (\* 1938), fyzik, nositeľ Nobelovej ceny (2007)
* Olivia Ruizová (\* 1980), speváčka

Pamiatky
--------

* Le château comtal (hrad)
* La Bastide Saint-Louis
* Le Pont Vieux (most)
* Le Canal du Midi

Referencie
----------

1. ↑   *Répertoire Géographique des Communes* [online]. Institut national de l'information géographique et forestière (IGN), [cit. 2012-03-21]. Dostupné online. Archivované 2011-05-02 z originálu. (po francúzsky)
2. ↑  Populations légales 2009 [online] Institut national de la statistique et des études économiques (Insee). Dostupné online. (po francúzsky)

Pozri aj
--------

* Zoznam obcí departementu Aude

Iné projekty
------------

Commons
* Spolupracuj na Commons Commons ponúka multimediálne súbory na tému **Carcassonne**

Externé odkazy
--------------

* Oficiálna stránka

Zdroj
-----

*Tento článok je čiastočný alebo úplný preklad článku Carcassonne na českej Wikipédii.*


|  |  |
| --- | --- |
| Portal | Francúzsky portál |

| * z
* d
* u
Francúzske pamiatky na zozname svetového dedičstva UNESCO |
| --- |
| 
* Albi
* Katedrála v Amiens
* Kráľovské soľné bane v Arc-et-Senans
* Arles
* Avignon
* Bordeaux
* Katedrála svätého Štefana v Bourges
* Historické opevnené mesto Carcassonne
* Zvonice v Belgicku a Francúzsku
* Fontainebleau
* Fontenay
* Pont du Gard
* Katedrála v Chartres
* Canal du Midi
* Korzika (mys Girolata, mys Porto, Scandola, Piana Calanches)
* Le Havre
* Údolie Loiry medzi mestami Maine a Sully-sur-Loire a Chalonnes
* Lyon
* Monte Perdido
* Nancy (námestia Place Stanislas, Place de la Carrière a Place d'Alliance)
* Le Mont-Saint-Michel
* Orange (rímske divadlo a víťazný oblúk)
* Paríž
* Provins
* Katedrála Notre Dame, Bazilika svätého Remigia, palác Tau v Reims
* Opátstvo Saint-Savin-sur-Gartempe
* Saint-Émilion
* Pútnické miesta na ceste do Santiaga de Compostela vo Francúzsku
* Štrasburg
* Zámok Versailles
* Opátstvo Vézelay
* Jaskynné maľby v údolí rieky Vézère
* Lagúny Novej Kaledónie
* Vaubanove opevnenia
* Biskupské mesto Albi
* Národný park Réunion
* Prehistorické kolové obydlia v Alpách
* Oblasť Causses a Cévennes
* Bane v Nord-Pas de Calais
* Chauvetova jaskyňa
* Vinárska oblasť Champagne
* Burgundská vinárska oblasť
* Práce Le Corbusiera
* Marae Taputapuatea
* Chaîne des Puys
* Francúzske južné územia a moria
* Slávne kúpeľné mestá Európy (Vichy)
* Maják Cordouan
* Staré bukové lesy a bukové pralesy Karpát a iných regiónov Európy
* Nice

 | Vlajka Francúzska |